It (film, 2017)

***It***, znan i kao ***It: Chapter One*** (srpskohrvatski: *Ono* / *Ono: Prvo poglavlje*), američki je horor film iz 2017. godine, temeljen na istoimenom romanu Stephena Kinga. Film je režirao argentinski režiser Andrés Muschietti, prema scenariju što su ga napisali Chase Palmer, Cary Fukunaga i Gary Dauberman. Radnja filma fokusira se na sedmero djece u fiktivnom gradiću Derryju, ME, koje terorizira naslovno stvorenje, samo da bi se ona u procesu suočila s vlastitim demonima. Ovo je druga adaptacija Kingovog uspješnog romana, nakon miniserije iz 1990. godine.

U glavnim ulogama pojavljuju se Jaeden Lieberher i Bill Skarsgård kao Bill Denbrough i Pennywise, dok se u sporednim ulogama pojavljuju Sophia Lillis, Jeremy Ray Taylor, Finn Wolfhard, Wyatt Oleff, Chosen Jacobs, Jack Dylan Grazer, Nicholas Hamilton i Jackson Robert Scott. Snimanje filma započelo je u četvrti Riverdale u Torontu 27. lipnja 2016., a zaključeno je 21. rujna 2016. godine. Ostale lokacije snimanja u Ontariju bile su općina Port Hope i grad Oshawa.

*It* je svoju premijeru imao 5. rujna 2017. godine, a u širu kino distribuciju u Sjedinjenim Državama pušten je 8. rujna iste godine. Po izlasku, film je postavio seriju rekorda i zaradio više od $700,000,000 na svjetskim blagajnama. Bez usklađivanja zbog inflacije, *It* je postao financijski najuspješniji horor film svih vremena i treći film s R ocjenom (iza *[[Deadpool (film)|Deadpoola]]* i filma *[[The Matrix Reloaded]]*), kao i najprofitabilniji horor film svih vremena, s neto dobiti od $293,000,000. Film je dobio izrazito pozitivne kritike, uz pohvale upućene glumi, režiji, fotografiji i glazbi, a velik broj kritičara ga je nazvao i jednom od najboljih adaptacija djela Stephena Kinga.

Nastavak, *[[It – Chapter Two|It: Chapter Two]]*, najavljen je za 6. rujna 2019. godine.

## Radnja

U listopadu 1988. godine, Bill Denbrough daje svom sedmogodišnjem bratu, Georgieju, papirnati brodić. Po velikoj kiši, Georgie pusti brod niz  vodom natopljenu cestu u malenom gradiću Derryju, ME, samo da bi bio razočaran kada on upadne u kanalizaciju. Dok ga pokušava vratiti, Georgie u kanalizaciji ugleda klauna, koji se predstavi kao Pennywise, rasplesani klaun. Klaun namami Georgieja da mu se približi, nakon čega mu odgrize ruku i odvuče osakaćenog dječaka u kanalizaciju. 

Sljedećeg ljeta, Bill Denbrough i njegovi prijatelji — Richie Tozier, Eddie Kaspbrak i Stan Uris — bježe od starijeg nasilnika Henryja Bowersa i njegove bande. Bill, kojega još uvijek progoni Georgiejev nestanak i nemar njegovih roditelja koji je uslijedio, otkrije kako bi bratovo tijelo moglo biti u močvarnom predjelu malo izvan grada. Bill okupi svoje prijatelje i uspijeva ih nagovoriti da istraže to područje, vjerujući kako bi Georgie još uvijek mogao biti živ. Ben Hanscom u međuvremenu otkrije kako su se u Derryju stoljećima događale neobjašnjene tragedije i nestanci djece. Bowersova grupa ga ubrzo odabere kao novu metu, nakon čega on bježi u močvaru i sastaje se s Billovom grupom. Grupica pronađe tenisicu jedne od nestalih djevojaka, dok jedan član Bowersove bande, Patrick Hockstetter, postaje Pennywiseova žrtva dok pretražuje kanalizacije u potrazi za Benom.

Grupi se ubrzo pridružuje i Beverly Marsh, djevojčica izolirana zbog tračeva o navodnom promiskuitetu; Ben i Bill razviju osjećaje prema njoj. Nešto kasnije, grupa se sprijatelji i s Mikeom Hanlonom, nakon što ga zajedniči obrane od Bowersa. Dok se ovi događaji odvijaju, svaki od članova grupe susreće neki zastrašujući fenomen u različitim oblicima; ti oblici uključuju zlobnog klauna koji je napao Georgieja, bezglavog dječaka, fontanu od krvi, bolesnog muškarca koji se raspada, jezivu sliku koja oživi, Mikeove roditelje koji živi izgaraju i fantomskog Georgieja.

Nadjenuvši si ime Klub gubitnika, oni shvate kako ih sve terorizira isti entitet. Zaključe kako Ono uzima formu onoga čega se oni najviše boje, kako se budi svakih 27 godina i hrani se djecom iz Derryja prije nego ponovo odlazi u hibernaciju te kako se kreće kanalizacijama, čije se cijevi sastaju ispod napuštene kuće u Ulici Neibolt 29. Nakon jednog Pennywiseovog napada, Gubitnici odluče otići do napuštene kuće i suočiti se demonskim klaunom, samo da bi ih ovaj razdvojio i terorizirao. Eddie u procesu slomije ruku, dok se Pennywise hvali pred Billom kako je pojeo Georgieja. Kada se ponovo skupe, Beverly probije klaunu glavu, nakon čega se on povlači. Nakon ovog susreta, grupa se postepeno raspada; Bill i Beverly ostaju jedini koji se žele nastaviti boriti.

Nekoliko tjedana kasnije, nakon što Beverly nakon sukoba uspije onesposobiti svog oca, koji ju seksualno zlostavlja, dolazi Pennywise i otima ju. Klub gubitnika se ponovo okupi i odlaze do napuštene kuće kako bi ju spasili. Tamo ih napada Bowers, koji je u naletu ludila potaknutog od Pennywisea bio ubio svog oca, nasilnog policajca. Mike mu se suprostavi i gurne ga u bunar, vjerujući kako je ovaj umro pri padu. Gubitnici odlaze u kanalizacije i prolaze Pennywiseovo podzemno skrovište, u čijem se središtu nalazi brdo sastavljeno od starih cirkuskih predmeta i predmeta od otete djece, oko kojega lebde tijela te iste djece. Gubitnici brzo pronađu Beverly, koja je u katatoničnom stanju nakon što je vidjela Pennywiseov pravi oblik; djevojčica se probudi nakon što ju Ben poljubi. Bill se susretne s Georgijem, ali ubrzo shvati da je to maskirani Pennywise. Pennywise ih tada napada i uzima Billa, nudeći ostalima da će ih pustiti ako mu dopuste da ga zadrži. Gubitnici to odbijaju i potvrđuju svoje prijateljstvo, svladavajući svoje strahove u procesu. Nakon kratke borbe, oni poraze Pennywisea, koji se povlači; Bill vjeruje kako će demon umrijeti od gladi tokom hibernacije. Bill konačno prihvaća bratovu smrt, nakon čega ga prijatelji utješe.

Pri kraju ljeta, Beverly ostalima govori kako je, dok je bila u katatoničnom stanju, imala viziju u kojoj su se oni, kao odrasli ljudi, borili protiv Pennywisea. Gubitnici tada zarežu ruke i uhvate se u krug, dajući krvnu zakletvu da će se kao odrasli vratiti u Derry i uništiti klauna, ako se on ikada vrati. Stanley, Eddie, Richie, Mike i Ben se pozdravljaju i odlaze. Beverly govori Billu kako odlazi živjeti kod tete u Portland. Dok odlazi, Bill joj pritrči i poljubi ju. Nakon odjavne špice, čuje se Pennywiseov zlobni smijeh.

## Glumačka postava

* **[[Jaeden Lieberher]]** kao **Bill Denbrough**
:Bill je mucavac i vođa Gubitnika, koji traži svog nestalog brata, Georgieja. Gubitak brata je borbu protiv Pennywisea za Billa učinio još osobnijom. Kada je govorio o liku, Muschietti je naglasio kako se Bill nalazi u prilično očajnoj situaciji, uz već prisutne strahove od Pennywisea i visina, kazavši: "*Bill je poput duha u vlastitom domu: nitko ga ne vidi jer njegovi roditelji ne mogu prijeći preko Georgiejeve smrti*". Dok je voditelj projekta bio Cary Fukunaga, glavni kandidat za ulogu bio je Ty Simpkins.

* **[[Bill Skarsgård]]** kao **[[Pennywise|Ono / Pennywise, rasplesani klaun]]**
:Ono je prastaro, transdimenzionalno biće koje se budi svakih 27 godina i terorizira Derry, ME. Inicijalno je za ulogu klauna odabran Will Poulter, ali koji je odustao zbog problema s rasporedom, kazavši: "*Bio sam dok je gospodin Fukunaga režirao film, ali okolnosti u New Lineu su sada takve da je projekt dobio novog režisera. (...) Mislim, uz svo dužno poštovanje naravno, da me je izabrao Cary i da sam pristao na Caryjevu viziju filma, tako da nisam dobio priliku povezati se s tim [novim] režiserom*". Kandidati za ulogu su bili Mark Rylance, Ben Mendelsohn, Kirk Acevedo, Richard Armitage, Hugo Weaving i Tilda Swinton, s tim da je Mendelsohn odbio ulogu jer je New Line tražio da pristane na znatno manju plaću Dana 3. lipnja 2016. godine, magazin *[[The Independent]]* je objavio kako je, nakon konačnih pregovora, režiser Muschietti odabrao Billa Skarsgårda za ulogu. O igranju Pennywisea, Skarsgård je rekao: "*To je tako ekstreman lik. Neljudski, on je gori čak i od [[sociopat]]a jer nije ljudsko biće. Nije čak niti klaun. Ja samo igram jedno od stvorenja što ih Ono stvara*". Glumac ga je nadalje opisao: "*Ono doista uživa u liku klauna Pennywisea, i uživa u igri i lovu. (...) Ono što je smiješno ovom zlom entitetu ne mora biti smiješno svima ostalima. Ali, njemu je to smiješno*". O Pennywiseovom dizajnu, glumac je rekao: "*Važno je da za ovu adaptaciju napravimo nešto svježe i originalno. Namjerno nećemo ići na taj uvrnuti, masni izgled*". O usporedbama s Timom Curryjem, koji je Pennywisea tumačio u miniseriji iz 1990. godine, Skarsgård je rekao: "*[Curryjeva] izvedba bila je doista izvrsna, ali važno je da ja, baš zbog toga, učinim nešto drugačije. Ja nikada neću moći odraditi izvedbu Tima Curryja jednako dobro kao Tim Curry*". Po pitanju svoje dobi, glumac je rekao: "*Ima nešto djetinjasto u tom liku, s obzirom da je on usko povezan s djecom. Klaun je manifestacija mašte te djece, tako da u tome ima nešto nalik na dijete*". Producent Dan Lin je o Skarsgårdovom izgledu rekao: "*Njegova građa je vrlo zanimljiva. Jako je visok i vitak, a u kretanju djeluje pomalo kao klaun. Kada se on pojavio na audiciji — a imali smo puno različitih glumaca na čitanjima, no kada se on pojavio, imao je drugačiji pogled na lik, što nas je jako uzbudilo*". Lin je zaključio kontrastirajući Pennywisea s Ledgerovim Jokerom: "*Imali ste [Ledgera] s gotovo klaunskim Jokerom, a vidjeli ste i, naravno, Tima Curryja kao klauna. Mi smo željeli nekoga tko će lik Pennywisea učiniti jedinstvenim i autonomnim, a onda se pojavio Bill i stvorio lik koji nas je, iskreno, prestravio"*. Muschietti je o Skarsgårdovom Pennywiseu rekao da nije lik koji će se skrivati u sjeni, dodavši: "*Pennywise se pojavi, jasno i transparentno, i odradi što ima. On ima predstavu... Tako da je stalno čudan osjećaj, a svaki detalj implicira novu opasnost*". Muschietti je također govorio o tome kako je želio strah koji raste u Derryju dijelom straha od Pennywisea, objasnivši: "*On nije samo lik koji može mijenjati obli, njegov utjecaj je sveprisutan. Anticipacija njega je gotovo strašnija od njega samoga*". Režiser je želio zadržati esenciju Pennywisea iz romana, pri čemu je Skarsgård sa svojom interpretacijom privukao njegovu pozornost: "*Lik posjeduje djetinjasto i dražesno ophođenje, ali nešto je vrlo čudno s njim. Bill ima taj balans u sebi. Može biti simpatičan i sladak, ali isto tako i vrlo uznemirujuć*".
* **[[Sophia Lillis]]** kao **Beverly Marsh**
: Jedini ženski član Kluba gubitnika, Beverly je maltretirana u školi, posebice zbog lažnih glasina da je promiskuitetna. Njezin privatni život također je katastrofičan, s obzirom da živi s ocem koji ju fizički i seksualno zlostavlja. O njezinom liku, Muschietti je rekao kako njezin lik već dobro poznaje očaj: "*Beverlyjin slučaj je, naravno, najgori, s obzirom da se radi o seksualnom zlostavljanju maloljetnice*". U intervjuu za *[[Rolling Stone]]*, Lillisova je rekla kako Muschietti nije želio da ona i ostala djeca provode previše vremena sa Skarsgårdom: "*Zapravo nam nije bilo dozvoljeno vidjeti ga izvan zajedničkih scena, jer smo željeli da horor bude autentičan*". O Skarsgårdovom izgledu u kostimu Pennywisea, rekla je: "*Svi su imali različite reakcije, ali svi smo bili, kao, 'Vau, u što smo se to uvalili?' Jedan pogled na njega,  i... znate, on je zapravo jako zastrašujući klaun koji nas želi ubiti. Bila sam pomalo šokirana*".
* **[[Jeremy Ray Taylor]]** kao **Ben Hanscom**
: Hanscom je novi učenik u školi u Derryju te, shodno tomu, nema nijednog prijatelja. Voli čitati i istraživati tako da jako puno vremena provodi u biblioteci. Također je debeo, što mu donosi mjesto u Klubu gubitnika, ali isto tako, kao i svi ostali članovi, postoje činjenice koje ga definiraju izvan površnih aspekata njegove vanjštine. O Benovom ranijem poznavanju očaja, Muschietti je rekao: "*Ben je zlostavljan u školi*".
* **[[Finn Wolfhard]]** kao **Richie Tozier**
: Billov prijatelj, Richie je dječak s velikim naočalama čije ga brbljanje i psovke često guraju u nevolje. Wolfhard je jedini glumac koji je bio izabran i u ovoj, i u Fukunaginoj verziji.  O njegovom liku, Muschietti je rekao: "*Mi ne znamo puno o Richiejevoj osobnosti, jer on je brbljavac u grupi. Ali, čini nam se kao da je zanemarivan kod kuće te kako je on klaun u grupi zato što mu treba pažnja*".
* **[[Wyatt Oleff]]** kao **Stan Uris**
: Sin rabina, Stan je Židov i mizofob. Iako se priprema za bar micvu, religija ga previše ne zanima, što ljuti njegova oca. O Stanovom liku, Muschietti je rekao sljedeće: "*Ukratko, postoji cijela serija teških situacija i mi smo dobili priliku ispričati ih u filmu, koji se suočavao baš s tim sukobima... obitelji mladih glumaca bile su vrlo otvorenene, tako da smo mogli pričati s njima o temama koje su inače vrlo osjetljive*".
* **[[Chosen Jacobs]]** kao **Mike Hanlon**
: Afroamerikanac koji se školuje kod kuće i društveni je marginalac. Kao dijete je izgubio roditelje u požaru, a trenutno ga odgaja stroga baka; Mike ne želi nastaviti obiteljski posao mesara. O iskustvu snimanja ovog filma, Jacobs je rekao kako mu je to "*... najdraže ljeto u 16 dugih godina na zemlji...*". 
* **[[Jack Dylan Grazer]]** kao **Eddie Kaspbrak**
: Kaspbrak je utjelovljenje hipohondra, što je pretjerano naglašeno velikim brojem predmeta u njegovom ormariću za ljekove; boležljiv dječak, Eddie se osjeća doista dobro samo kada je sa svojim prijateljima. Njegova pretjerano zaštitnička majka je stvarni izvor njegove hipohondrije, ali ga je uvjerila kako je ozbiljno bolestan i kako mora biti uz nju, jer ga jedino ona može zaštititi. Grazer je govorio o svojoj ljubavi prema filmovima poput *[[Lethal Weapon 2]]* (1989.) i *[[Batman (film, 1989)|Batman]]* (1989.), što mu je dalo "*... uvid u to kako bi [on] mogao [improvizirati] ili iskoristiti te stvari kao reference na taj vremenski period*".
* **[[Nicholas Hamilton]]** kao **Henry Bowers**
: Mladi sociopat i vođa eponimne bande, skupine tinejdžera-nasilnika koji teroriziraju Gubitnike. Hamilton se za ulogu pripremao tako što je proučavao interpretaciju Jarreda Blancarda iz miniserije iz 1990. godine i proučavao sve detalje u sklopu pripreme. Hamilton je o interpretaciji rekao: "*Bilo je jako jezivih stvari koje sam morao raditi i mogućnost da podijelim svoju pshotičnu stranu bila je jako zabavna*". Još je dodao: "*Nedavno sam bio radio scenu s [[Jeremy Ray Taylor|Jeremyjem Rayjem Taylorom]]. Morao sam ga vraški prepasti i unijeti mu se direktno u lice*".
* **[[Jackson Robert Scott]]** kao **Georgie Denbrough**
: Nevini, energični sedmogodišnji brat Billa Denbrougha. Njegovo ubojstvo od strane klauna Pennywisea služi kao povod za događaje koji će se odviti sljedećeg ljeta.

Od ostalih uloga, Owen Teague se pojavljuje kao Patrick Hockstetter, psihopatski nastrojeni nasilnik iz Bowersove bande, koji vrlo rano postaje Pennywiseova žrtva; Logan Thompson se pojavljuje kao Vic Criss, također nasilnik i Bowersov prijatelj, ali koji nije voljan sudjelovati u njegovim sadističkim napadima; treći član bande, kojega tumači Jake Sim, bio je Reginald "Belch" Huggins, a poznat je po tome što može podrigivati kad hoće. Što se tiče Pennywiseovih drugih oblika, oni su sljedeći: Javier Botet se pojavljuje kao gubaavac, bolesni muškarac koji se raspada i napada Eddieja ispred kuće u Ulici Neibolt 29, dok se Tatum Lee pojavljuje kao Judith, jeziva žena koja se pojavljuje na apstraktnom portretu i napada Stana.

Stephen Bogaert se pojavljuje u ulozi Alvina Marsha, Beverlyjinog oca koji ju fizički i seksualno zlostavlja; Molly Atkinson tumači Soniju Kaspbrak, Eddijevu pretjerano zaštitničku majku; Geoffrey Pounsett i Pip Dwyer pojavljuju se kao Zack i Sharon Denbrough, Billovi i Georgiejevi roditelji. U ulozi Oscara "Butcha" Bowersa, Henryjevog oca nasilnika i lokalnog policajca, pojavljuje se Stuart Hughes. Steven Williams pojavljuje se kao Mikeov djed, Leroy Hanlon, vlasnik lokalne klaonice, dok se u ulozi Stanovog oca, rabina Urisa, pojavljuje Ari Cohen. Joe Bostick i Megan Charpentier pojavljuju se kao g. Keene, lokalni apotekar, i njegova kći, Greta, koja se redovito izruguje s Beverly.

## Produkcija

Projekt je izvorno započet još 2009. godine. Produkcija je prošla kroz tri faze planiranja: prvo kao jedan film čiji bi scenarij napisao David Kajganich, a onda kao dvodijelna ekranizacija, inicijalno s Caryjem Fukunagom u ulozi režisera, a onda, konačno, s Andrésom Muschiettijem u redateljskoj ulozi.

### Kajganichev projekt (2009–2010)

Dana 12. ožujka 2009. godine, *[[Variety]]* je objavio kako Warner Bros. namjerava adaptirati Kingov roman *[[It (roman)|It]]*, s Davidom Kajganichem kao scenaristom te Danom Linom, Royjom Leejem i Dougom Davisonom kao producentima. Kada je Kajganich čuo za Warnerov plan, odmah se prijavio za posao. Znajući da je Warner planirao jednodijelnu adaptaciju romana, Kajganich je krenuo s ponovnim čitanjem *Ita* u pokušaju da pronađe strukturu koja bi prihvatila tako velik broj likova kroz dva različita vremenska perioda na oko 120 stranica, što su bili Warnerovi uvjeti. Kajganich je s Linom, Leejem i Davisonom ranije radio na filmu *[[The Invasion (film)|The Invasion]]* (2007.) te je znao da će oni cijeniti dobru priču, odnosno da će mu dati dovoljno vremena da izradi dobar prvi nacrt scenarija. Kajganich je rekao kako će *[[remake]]* biti smješten "*sredinom 80-ih i u današnjem vremenu... zrcaleći tako dvadesetogodišnji vremenski razmak što ga je King koristio u romanu... s velikom pažnjom posvećenom pričama svih likova*".

Kajganich je također rekao da je Warner želio da adaptacija dobije rejting R, kazavši: "*... doista možemo odati počast knjizi s traumama (kako onim nadnaravnim tako i onima koji se bave svakodnevnicom i školama) kroz koje ti likovi prolaze*". Objasnio je kako bi njegov idealni Pennywise bio Buster Keaton, da je još živ, te da je klaun kakvoga je on napisao bio "manje samosvjestan po pitanju vlastite ironije i nadrealnosti". Zaključno s 29. lipnja 2010., objavljeno je kako je Kajganich prepravljao svoj scenarij.

### Fukunagin projekt (2012–2015)

Dana 7. lipnja 2012. godine, *[[The Hollywood Reporter]]* je objavio kako Cary Fukunaga preuzima režiju filma te kako će koautorizirati scenarij zajedno sa Chaseom Palmerom. Novi producenti su bili Roy Lee (Vertigo Entertainment), Dan Lin (Lin Pictures) te Seth Grahame-Smith i David Katzenberg (KatzSmith Productions). Dana 21. lipnja 2014., Warner Bros. je objavio kako produkciju filma prebacuje na studio New Line Cinema, dok nadzor nad produkcijom preuzimaju New Lineovi Walter Hamada i Dave Neustadter te Warnerova potpredsjednica produkcije, Niija Kuykendall. Dana 5. prosinca 2014. godine, u razgovoru za Vulture.com, Dan Lin je rekao kako će prvi film biti priča o odrastanju djece koju terorizira Ono, dok će drugi učiniti vremenski skok i pratiti nastavak borbe te iste djece kao odraslih osoba. Lin je tada dodao kako je Fukunaga potpisao režirati samo prvi film, ali kako je trenutno blizu potpisa ugovora za koautorstvo scenarija drugog dijela. Lin je zaključio spominjući Kinga, kazavši: "*Najvažnije je to da nam je [King] dao svoj blagoslov. Nismo to željeli raditi bez da je on osjećao da je to pravi put i kada smo mu poslali scenarij, odgovor što ga je Cary dobio bio je 'Idite s Bogom, molim vas! Ovo je verzija koju bi studio trebao napraviti'. To je bilo vrlo ugodno.*" Lin je potvrdio kako bi Fukunaga trebao započeti sa snimanjem na ljeto 2016. godine.

Dana 3. veljače 2015. godine, Fukunaga je dao intervju za *[[Slate (časopis)|Slate]]* u kojem je govorio o *Itu*, navodeći da ima nekoga na umu za ulogu Pennywisea. Dana 3. ožujka 2015. godine, Fukunaga je istaknuo svoj naum da pronađe "savršenog tipa za ulogu Pennywisea". Također je dodao kako su Kajganich, Palmer i on izmijenili imena i datume u scenariju, nastavljajući: "*... duh je sličan onome što bi on volio vidjeti u kinima*". Dana 4. svibnja 2015. godine, službeno je objavljeno kako je Will Poulter odabran za ulogu Pennywisea, nakon što je Fukunaga bio oduševljen njegovom audicijom. Ty Simpkins se u to vrijeme pojavio kao kandidat za jednog od članova Kluba gubitnika.

Dana 25. svibnja 2015., objavljeno je kako Fukunaga više nije režiser *Ita*. Prema stranici TheWrap, Fukunaga se sukobio sa studijom, ne želeći žrtvovati svoju umjetničku viziju u kontekstu smanjenog budžeta što ga je odobrio New Line, a prema kojemu je za snimanje prvog filma bilo predviđeno $30,000,000. Fukunaga je, ipak, tvrdio kako to nije slučaj, rekavši kako je imao većih sukoba s New Lineom oko smjera u kojemu bi priča trebala ići: "*Ja sam želio napraviti nekonvencionani horor film. Nije odgovarao algoritmu o tome koliko su znali da smiju potrošiti i zaraditi temeljem toga da ne uvrijede svoju standardnu žanrovsku publiku*". Dodao je i kako je budžet bio dovoljan te kako je želio prikazati Pennywisea kao nešto više od samog klauna. Zaključio je ovako: "*Uložili smo godine i toliko anegdota u to. Chase i ja, obojica smo naše djetinjstvo stavili u tu priču. Tako da je naš najveći strah bio da će uzeti naš scenarij i uništiti ga... tako da sam im čak i zahvalan što će ponovo napisati scenarij. Ne bih želio da ukradu naše uspomene iz djetinjstva i da ih iskoriste... ja sam odao počast Kingovom duhu romana, ali morao sam ga nadograditi. King je vidio jednu raniju verziju i svidjela mu se*". King je o Fukunaginom odlasku napisao: "*Remake IT-a je možda mrtav — ili nije — ali zauvijek ćemo imati [[Tim Curry|Tima Curryja]]. On i dalje lebdi u kanalizacijama Derryja*".

### Muschiettijev projekt (2015–2017)

Dana 16. srpnja 2015. godine, objavljeno je kako je Andrés Muschietti u pregovorima za režiranje *Ita* te da je New Line u potrazi za novim scenaristom, koji bi prilagodio film njegovoj viziji. Objava je također sugerirala i moguće uključivanje Muschiettijeve sestre, Barbare Muschietti, u ulozi producenta te Richarda Brenera u nadzornoj ulozi, zajedno s Hamadom, Neustadterom i Kuykendallovom. Dana 22. travnja 2016. godine, sugerirano je kako je Will Poulter, koji je potpisao za ulogu Pennywisea u Fukunaginoj verziji, odustao od filma zbog problema s rasporedom te kako je studio započeo razgovore s drugim glumcima za naslovnu ulogu. Istoga dana, New Line Cinema je odredio 8. rujna 2017. godine kao datum izlaska.

U razgovoru za *Variety* održanom 30. listopada 2015. godine, Muschietti je govorio o svojoj verziji filma *It*, navodeći kako je Poulter još uvijek kandidat za ulogu Penywisea: "*[Poulter] bi bio odličan izbor. Za mene je on na vrhu moje liste...*". Također je potvrdio da je naredno ljeto period kada će započeti sa snimanjem. Odlučeno je kako će se snimanje odvijati tokom ljeta kako bi filmaši imali vremena raditi s djecom, koja tumače glavne likove u filmu. Muschietti je dalje rekao kako je "King opisao horor ikonografiju 50-ih godina", dodavši kako on smatra da sada postoji cijeli jedan svijet kojeg treba "nanovo otkriti, kojeg treba nadograditi". Rekao je kako neće biti mumijā i vukodlaka i da će "strahovi biti znatno više iznenađujući". Dana 19. veljače 2016., producent Roy Lee je na D.I.C.E. samitu potvrdio kako je Fukunagin i Palmerov originalni scenarij prerađen, komentirajući: "*Nadam se da će snimanje započeti kasnije ove godine. Upravo smo dobili porezni kredit u [[Kalifornija|Kaliforniji]]... [Dauberman] je napisao posljednju radnu verziju radeći s [Muschiettijem], tako da na projekt gledamo kao na dva filma*".

Dana 5. svibnja 2016., stranica Collider je razgovarala s Kajganichem, koji nije bio siguran hoće li Dauberman i Muschietti koristiti njegov originalni scenarij, kazavši: "*Znamo da postoji novi režiser, ali ne znam hoće li se vraćati na neke od ranijih verzija scenarija ili će krenuti od nule. Možda ni neću znati dok film ne izađe. Ne znam kako to funkcionira! Ako vi saznate, javite mi*".

Dana 2. lipnja 2016. godine, potvrđeno je kako će Jaeden Lieberher tumačiti Billa Denbrougha, glavnog protagonista, dok je *The Hollywood Reporter* obajavio kako je Bill Skarsgård u posljednjoj fazi pregovora za ulogu Pennywisea, uz potvrdu kako će u filmu biti i Finn Wolfhard, Jack Dylan Grazer, Wyatt Oleff, Chosen Jacobs i Jeremy Ray Taylor. Istoga dana objavljen je i javni poziv za 100 statista, uz audicije od 15:00 do 19:00 sati; do 16:00 sati, više od 300 ljudi je prošlo kroz audicije. Objavljen je i poziv za marširajući bend te automobile iz perioda od 1970. do 1989. godine. Dana 9. lipnja 2016. godine, *The Hollywood Reporter* je objavio kako je Owen Teague odabran za ulogu Patricka Hockstettera. Dana 21. lipnja 2016. godin, službeno je objavljeno kako je Nicholas Hamilton odabran za ulogu Henryja Bowersa, dok je Bloody Disgusting objavila kako se Javier Botet pridružio glumačkoj ekipi netom prije početka snimanja. *[[Deadline Hollywood]]* je sljedećeg dana potvrdio kako je Muschietti odabrao Sophiju Lillis za ulogu Beverly Marsh, dok je *[[Moviepilot]]* 24. lipnja 2016. godine objavio kako je Stephen Bogaert dobio ulogu Ala Marsha, Beverlyjinog oca zlostavljača.

Barbara Muschietti je 22. srpnja 2016. godine razgovarala s Karen Longwell iz časopisa *Northumberland News* i govorila o lokacijama snimanja za film, kazavši kako je ljepota Port Hopea bila jedan od razloga zašto je to mjesto odabrano. Na koncu je dodala: "*Tražili smo idiličan grad, mjesto koje bi bilo kontrastno priči. Port Hope je tip mjesta u kojemu smo svi željeli odrasti: duga ljeta uz vožnje biciklom, šetnje pored jezera, predivna glavna ulica, šarmantni domovi sa zelenim vrtovima, topli ljudi*". Spomenula je i kako je 360 statista iz mjesta, od odraslih do djece, sudjelovalo u snimanju.

Dana 11. kolovoza 2016. godine, na CW-jevoj prezentaciji serije *[[Frequency (TV serija)|Frequency]]* tokom ceremonije dodjele Nagrada TCA, producent Dan Lin je govorio o usporedbama s Netflixovom serijom *[[Stranger Things]]*, opisujući *It* kao "*hommage* filmovima iz 80-ih", kazavši: "*Mislim da je serija *Stranger Things* zapravo jako dobra analogija, a upravo se emitira na Netflixu. To je uvelike posveta filmovima iz 80-ih, bilo da je u pitanju klasični Stephen King ili čak [[Steven Spielberg|Spielberg]]. Sjetite se filma *Stand by Me* ([[1986.]]) što se tiče povezivanja među djecom. Samo što imamo stvarno zastrašujući element u liku Pennywisea*". Nastavio je govoreći o tome kako su se djeca istinski povezala tokom prvih tjedana snimanja: "*Stvarno smo imali odličnu dinamiku među djecom. Istinski dobra kemija je uvijek teško ostvariva u ovakvim filmovima jer izabirete djecu koja nemaju puno iskustva, ali sve je postalo jako prirodno. Svako dijete, kao u filmovima *The Goonies* ([[1985.]]) ili *Stand by Me* ([[1986.]]), ima vrlo specifičnu osobnost i oni, očito, formiraju Klub gubitnika... Proveli smo nekoliko mjeseci zbližavajući tu djecu, a sada će se boriti protiv tog zlog, zastrašujućeg klauna*".

Dana 9. veljače 2017., Lin je na medijskoj konferenciji za *[[The Lego Batman Movie]]* potvrdio kako će *It* dobiti R rejting od MPAA-a i Colliderovom Steveu Weintraubu rekao: "*Ako ćete već raditi film s R rejtingom, morate ga potpuno prihvatiti kao takvog i morate prigrliti izvorni materijal. To je zastrašujući klaun koji pokušava ubiti djecu... Imaju zastrašujućeg klauna koji je preuzeo kontrolu nad Derryjem, tako da će film imati R rejting*". Dana 11. ožujka 2017. godine, Andrés Muschietti je na SXSW festivalu govorio o jednom aspektu predprodukcije u sklopu kojega je nastojao izolirati Skarsgårda od djece, tako da ona nisu upoznala glumca sve do prve scene susreta djece s Pennywiseom: "*Bilo je to nešto oko čega smo se suglasili i tako se dogodilo... onoga dana kada se on pojavio na sceni, djeca su se jebeno prestravila. Bill je, ono, visok dva metra i ne mogu uopće opisati koliko jezivo izgleda uživo. On je žilav tip, čuči, proizvodi zvukove, bali, slinavi, ponekad govori [[švedski]]. Zastrašujuće*". Muschietti je objasnio kako je priča vremenski pomaknuta, odnosno kako su Gubitnici kao djeca živjeli u 80-ima, a ne 50-ima, te kako je radnja "postala znatno šira", uz novi materijal koji nije prisutan u romanu ili miniseriji iz 1990. godine. Ipak, Muschietti je dodao kako se nada da će njegov materijal izazvati istu emocionalnu reakciju kao onu što ju je roman izazvao kod njega kada ga je prvi put čitao: "*Smisao je u pokušaju da pogodimo jezgru i srce*".

U razgovoru za francuski časopis *Mad Movies* od 12. srpnja 2017. godine, Muschietti je govorio kako mu je R rejting dozvolio da ulazi u odrasle teme, što je zasluga ljudi iz New Linea. Također je dodao: "*... ako ciljate na PG-13 film, na kraju ne biste imali ništa. Tako da smo bili jako sretni što nas producenti nisu pokušali zaustaviti. Zapravo, više su nam naši moralni kompasi ponekad ukazali na to da nas neke stvari vode na mjesta na koja nismo željeli ići*". U istom intervjuu, Barbara Muschietti je rekla kako je postojala samo jedna scena koju su smatrali previše strašnom za novu adaptaciju, kazavši: "*... nećete pronaći scenu u kojem se djetetu prelomi kralježnica, a onda ga se baci u zahodsku školjku. Smatrali smo kako vizualno prikazivanje te scene ima nešto što je bilo doista previše*". Na kraju je naglasila kako ništa nije izbačeno u odnosu na originalnu ideju i kako nasilnost pojedinih događaja nije ublažavana.

Muschietti je 19. srpnja 2017. u razgovoru s Bretom Langom iz *Varietyja* prokomentirao manisfestacije koje će Ono preuzimati kroz film, dodajući također kako će one biti znatno drugačije nego one u Kingovom romanu: "*Priča je ista, ali razlika je u stvarima kojih se djeca boje. U knjizi, to su djeca u 50-ima, tako da su inkarnacije čudovišta uglavnom iz filmova, odnosno to su [[Larry Talbot|Vukodlak]], [[Imhotep (lik)|Mumija]], [[Frankensteinovo čudovište|Frankenstein]] i [[Grof Drakula|Drakula]]. Ja sam imao drugačiji pristup. Ja sam želio izvući dublje strahove, koji nisu temeljeni samo na čudovištima iz filma nego na traumama iz djetinjstva*". Dok su razgovarali o tome što je potrebno za uspješan horor film, Muschietti je zaključio: "*Ostanite dosljedni onome što vas plaši. Ako ne poštujete to, ne možete nikoga prestrašiti*". Režiser je također objasnio kako ga je Skarsgård privukao za ulogu Pennywisea, ističući kako nije želio da se djeca previše druže s njim van snimanja te kako ih je poticao da "budu na distanci", kazavši: "*Željeli smo prikazati utjecaj tih susreta na kamerama tokom snimanja. Tokom prve scene kada je Bill radio s djecom, bilo je zabavni gledati kako nam je plan uspio. Bill je doista, doista prestravio djecu. Prilično je zastrašujuć jer je visok 190 centimetara i ima svu tu šminku na sebi*".

### Snimanje

Scenografkinja Mara LePere-Schloop je otišla u Bangor, ME, u potrazi za potencijalnim lokacijama, uključujući i vodotoranj na brdu Hill, područje oko potoka Kenduskeag i rijeke Penobscot. Naknadno je da je objasnila kako se nadala da će neke scene snimati u gradu i da će, po mogućnosti, napraviti neke snimke iz zraka. Dana 31. svibnja 2016. godine, potvrđeno je da se kompanija Third Act Productions prijavila za snimanje scena interijera i eksterijera u kanadskoj općini Port Hope, uz potvrđeno snimanje na raznim lokacijama u općini od 11. do 18. srpnja 2016. godine. Samo snimanje je započelo u Torontu, a prema rasporedu je planirano od 27. lipnja do 6. rujna 2016. godine.

Do 8. srpnja 2016. godine, Port Hope je doživio promjene kako bi se pretvorio u Derry; gradska vijećnica je pretvorena u Javnu biblioteku grada Derryja, turistički centar je postao gradski ured, a promijenjene su i brojne trgovine, odnosno njihovi izlozi. Kip Paula Bunyana podignut je u Memorijalnom parku, a američke zastave su zamijenile one kanadske. Lokalno kino je prikazivalo filmove *[[Batman (film, 1989)|Batman]]* i *[[Lethal Weapon 2]]*, potvrđujući tako da se radnja filma odvija 1989. godine.

Dana 11. srpnja 2016. godine, ekipa je odradila preliminarno snimanje u gradskoj vijećnici, Memorijalnom parku, ulici Queen i lokalnom kinu. Sljedećeg dana, snimanje je nastavljeno na novim lokacijama u gradu, uključujući most u ulici Walton te, ponovo, gradsku vijećnicu. Preliminarno snimanje je nastavljeno i 13. srpnja, a dan poslije je odrađena scena u uskoj uličici između trgovine obućom i frizerskog salona. Dana 15. srpnja je nastavljeno snimanje po ulicama Port Hopea, a snimanje u gradu je zaključeno 18. srpnja u Watsonovoj drogeriji.

Producenti su odabrali Oshawu kao sljedeću lokaciju snimanja te su 20. srpnja 2016. godine poslali obavijest stanovnicima kuća u blizini centra grada, koja je navodila kako će se na tom području od 5. do 8. kolovoza 2016. godine odvijati snimanje filma. Dana 29. srpnja 2016. godine, objavljeno je kako je produkcijska ekipa radila na području napuštene kuće u ulici James u Oshawi, kako bi izgradila staru kuću za snimanje filma. Također je objavljeno kako se tu radilo o fasadi, koja će biti korištena tokom scena eksterijera. Set se sastojao od unaprijed izgrađenih drvenih modela, koji su dovezeni u kamionima i montirani od strane drvodjelaca iz kompanije IATSE.

Dana 18. srpnja 2016. godine, produkcija je došla u četvrt Riverdale, u Torontu, gdje je započelo snimanje koje je trajalo sve do 19. kolovoza 2016. godine. Dana 4. rujna je objavljeno kako je završeno snimanje u Oshawi, gdje su, između ostalog, snimane i scene s ukletom kućom u kojoj Pennywise napada djecu. Snimanje je službeno zaključeno 21. rujna 2016. godine u Torontu. Snimanje je na koncu trajalo od 27. lipnja do 21. rujna 2016. godine, dakle uz mala odstupanja od inicijalnog plana, a post-produkcija je započela već 14. rujna 2016. godine.

### Dizajn

#### Kostimi

U razgovoru za *[[Entertainment Weekly]]* od 16. kolovoza 2016. godine, kostimografkinja Janie Bryant je govorila o izradi kostima za Pennywisea te o utjecajima – iz različitih vremenskih perioda – uključujući one srednjovjekovne, renesansne, elizabetanske i viktorijanske. Objasnila je kako kostim inkorporira sve te onozemaljske, prošle živote, naglašavajući činjenicu da je Pennywise klaun iz nekog prošlog vremena. Prilikom dizajniranja njegovog kostima, Bryantova je dodala fortunijevsku faltu, koja je cijelom kostimu dala dojam krepa, o čemu je rekla: "*To je drugačija tehnika od one iz elizabetanskog doba. Više je organska, više prozračna. Ima određenu kapricioznu, nemarnu kvalitetu. To nije direktna kopija naboranog ovratnika, popularnog za vrijeme elizabetanskog doba*".

Bryantova se igrala na više područja kako bi reflektirala Pennywiseovu besmrtnost, dodavši "kostimu izgled lutke". Nadalje je objasnila: "*Kratke nogavice na hlačama, visoki struk gornjeg dijela i način kako je kostim krojen su izrazito važni elementi. Oni liku daju dojam djeteta*". Također se osvrnula i na napuhane dijelove kostima na ramenima, rukavima i na srednjem dijelu kostima, ističući svoju želju da stvori "nekakav organski učinak, poput tikve ili bundeve", a koja je uključivala peplum oko struka i rascvjetanu tkaninu koja se nadovezivala na dublet. To je objasnila ovako: "*To pomaže u naglašavanju određenij dijelova tijela. Kostim je vrlo stegnut u struku, a s peplumom i rascvjetanim dijelom, realizira se ekspanzivna silueta*". Glavna boja kostima je prljavosiva, s tek malo dodane boje. Intervju je zaključila kazavši: "*[[Pompon]]i su narančasti, a s ukrasima na manšetama i zglobovima, u suštini postaje okrugla resa koja je kombinacija narančaste, crvene i boje cimeta. Čini se kao da se Pennywise stapa sa svojom okolinom. Ali, postoje akcenti kako bi se istaknula siva svila*".

#### Čudovišta

Muschietti je tokom produkcije bio najavio kako će njegova verzija filma sadržavati elemente koji nisu bili prisutni u izvornom romanu, ali ni u ranijoj adaptaciji; ta najava posebno je bila vidljiva u kontekstu čudovišnih inkarnacija Pennywisea, koje su bile uvelike modernizirane i adaptirane psihologiji djece koju je klaun proganjao. Posebno znakovita ovdje je Judith, žena iz portreta koji se nalazio u kući Stana Urisa; Judith je bila portretirana u stilu Amedea Modiglianija, primitivističkog autora čiji je stil režiser smatrao zastražujućim. Eponimno čudovište iz Muschiettijevog ranijeg filma, *[[Mama (film, 2013)|Mama]]*, također je stilizirano prema Modiglianijevim djelima.

### Specijalni efekti

Glavni član ekipe zadužen za specijalne efekte bio je Nicholas Brooks, čija je kompanija Rodeo FX bila zadužena za većinu efekata na filmu. Kompanija Amalgamated Dynamics je radila na specijalnim efektima u kontekstu šminke i kostima.

### Muzika

Glazbu za film komponirao je Benjamin Wallfisch, a sadržavala je 38 kompozicija u ukupnom trajanju od 1 sata i 27 minuta. Službeni soundtrack javno je objavljen u rujnu 2017. godine.

#### Popis kompozicija

## Teme

Film je uglavnom opisan kao priča o gubitku nevinosti s izraženim temama straha, smrtnosti i preživljavanja. Muschietti se osvrnuo na elemente odrastanja i pitanje smrtnosti u filmu, dodajući kako su takve teme predominantne u Kingovom romanu, mada se u stvarnosti one odvijaju mnogo progresivnije: "*Postoji pasus [u romanu] koji kaže: 'Biti djetetom znači učiti kako živjeti, a biti odraslom osobom znači učiti kako umrijeti'. Postoji u tome određena metafora i ona se, naravno, realizira na jako brutalan način*".

Također je spomenuo Pennywiseovu želju za preživljavanjem te pasus iz romana koji ga je snažno inspirirao, a u kojem se Bill pita jede li Pennywise djecu samo zato što ljudi kažu da to čudovišta čine: "*To je tek malena informacija, ali ostavlja tako snažan dojam. Možda je to doista tako dok god djeca vjeruju u to. A na neki način, Pennywiseov lik je motiviran preživljavanjem. Kako bi preživio u mašti te djece, on mora nastaviti ubijati*". Iako je Muschietti priznao da je *It* horor film, smatrao je kako nadilazi taj žanr: "*To je priča o ljubavi i prijateljstvu, i o mnogim drugim prelijepim emocijama*".

Vizualno snažna scena seksualnog odnosa među djecom koja je prisutna u romanu i bila je prisutna u Fukunaginom scenariju nije uključena u film.

## Marketing

Dana 31. siječnja 2016. godine, Muschietti je na svom Instagram profilu objavio skicu za koju se vjerovalo da je Pennywiseov konačni izgled, a sve kako bi proslavio početak pretprodukcije filma. Počevši od 11. srpnja iste godine, Muschietti je objavljivao niz postera nestale djece s područja Derryja, uključujući i one za Betty Ripsom, Richieja Toziera, Paula Greenberga, Jonathana Chana i Taniju McGowan.

Prva službena fotografija sa snimanja pojavila se 13. srpnja, a radilo se o prvoj fotografiji Skarsgårdova Pennywisea, koja je objavljena uz intervju s glumcem što ga je odradio Anthony Breznican. Thomas Freeman je za *[[Maxim (časopis)|Maxim]]* napisao: "*... Skarsgård u punom, zastrašujućem kostimu... očito je da zadovoljava sve uvjete da bude Kingovo najgrotesknije, najstrašnije stvorenje*". Chris Eggertsen s portala HitFix je također pozitivno prokomentirao fotografiju: "*... prikladno groteskni izgled koji ne odstupa previše radikalno od estetike Curryjeva Pennywisea... usudim se čak i reći, jedan jezivo zavodljiviji izgled te Skarsgårdove verzije koji je nedostajao Curryjevoj interpretaciji*".

Dana 30. srpnja 2016. godine, Muschietti je objavio tri fotografije *[[storyboard]]a*, prva od kojih je prikazivala Billa Denbrougha kako izrađuje papirnati brodić za svog brata, Georgieja. Druga je prikazivala Billa kako vozi svoj bicikl, imena Silver, niz ledinu uz tekst: "*Zabija šake među stupove, ali i dalje tvrdi da vidi duhove*". Treća i posljednja fotografija prikazivala je Billa kako spava, a pored njega je bila ilustracija Beverly Marsh.

Dana 16. kolovoza 2016. godine, *[[Entertainment Weekly]]* je objavio fotografiju cijelog Pennywiseovog kostima u svrhu promocije filma, a uz nju i intervju s kostimografkinjom Janie Bryant. Damionu Damaskeu s portala JoBlo.com se kostim izrazito svidio, mada je razumio zašto su neki ljudi imali negativne sentimente. Također je dodao: "*Jedan od glavnih prigovora bio je da automatski izgleda prestrašno, a Pennywise namjerno odabire krinku klauna kako bi prevario i namamio djecu*". Dave Trumbore s Collidera je primijetio: "*Ovo će podijeliti mišljenja nekih ljudi. Nije niti približno vrećast ili šaren kao onaj što ga je Tim Curry... nosio... ali čini se kako nova verzija ima mnogo više namjere iza sebe*". Jonathan Barkan s portala Bloody Disgusting je fotografiju nazvao zanimljivom, dodavši: "*Nisam siguran je li u pitanju morbidna znatiželja ili nadobudna želja, ali čini mi se da je generalna reakcija na njegovo lice i šminku bila jako pozitivna!*"

Dana 9. ožujka 2017. godine, Neha Aziz iz SXSW-a je objavila kako će se Muschietti pojaviti na njihovom festivalu tokom događaja naslovljenog *Face Your Fears* (sh. *Suoči se sa svojim strahovima*), kako bi prikazao snimke iz filma te razgovarao o svojim inspiracijama i utjecajima. Dva dana kasnije, New Line Cinema je nastavio promovirati film objavom *[[teaser trailer]]a*, dok je na SXSW festivalu prikazana jedna scena iz filma. Trace Thurman s portala Bloody Disgusting se osvrnula na trailer: "*Bilo je tu, možda, 90 sekundi materijala, ali bilo je to jebeno impresivnih 90 sekundi materijala... Što se tiče teasera, ovo je jedan od najboljih što sam ikada vidjela*". Jonathan Barkan s portala Dread Central također je pohvalio najavu: "*Djeca su očito odlično usklađena za rad jedni s drugima. Postojala je kemija između njih četvrto koju je naprosto bilo predivno gledati i očito je kako je Muschietti mnogo radio na tome da osigura da djeca budu uvjerljiva*". Pozitivnu reakciju imao je i Eric Vespe s portala Ain't It Cool News: "*... jedna scena nam prikazuje glavne odlike glavnog dijela Kluba gubitnika u sklopu jedne sekvence. I zato ju obožavam*".

Drugi trailer za film objavljen je 28. ožujka 2017. godine, a imao je trajanje od 139 sekundi. Taj je trailer stigao samo dan nakon što su izgladači na CinemaConu imali priliku vidjeti kratki trailer od 19 sekundi i službeni poster filma. Tom Philip iz časopisa *[[GQ]]* ovako je komentirao trailer: "*Mračni kutevi su svugdje, kao i prevladavajući osjećaj apsolutne propasti, čak i u scenama u kojima nema stvorenja. Ona scena s projektorom! Isuse!*" *[[The New York Times|New York Timesov]]* Michael Gold također je pohvalio trailer: "*U prigušenim akordima gudala uvijek postoji napetost, koja sve prožima napetošću i mračnom atmosferom*". *[[Wired (časopis)|Wiredov]]* Brian Raftery je imao same pohvale za trailer, kazavši: "*Najstrašniji trenutak iz trailera nema nikakvih gadljivih scena ili scena s prepadom; umjesto toga, on uključuje pokvareni projektor i jedva vidljivi klaunski kez. Ništa u traileru ne djeluje kao jeftina zabava, što je još uzbudljivije*". William Earl s portala IndieWire se osvrnuo na izvanredni dizajn Derryja, koji je prikazan u traileru. U prva 24 sata nakon objave, trailer je pogledan 197,000,000 puta, što je bio tadašnji dnevni rekord; kasnije ga je oborio film **'. Osim što je tada s trona skinuo ''[[The Fate of the Furious]]'' ([[2017.]]), trailer je prešao i druge komercijalno uspješne filmove poput ''[[Star Wars: The Force Awakens]]'' ([[2015.]]), ''[[Fifty Shades Darker (film)|Fifty Shades Darker]]'' ([[2017.]]) i ''[[Beauty and the Beast (film, 2017)|Beauty and the Beast]]'' ([[2017.]]).

Dana [[7. svibnja]] [[2017.]] godine, tokom dodjele [[MTV Movie & TV Awards]] u [[Los Angeles]]u, prikazan je novi trailer, u trajanju od 137 sekundi, a koji je prikazao Klub gubitnika u potrazi za Pennywiseovim žrtvama. Daniel Kreps iz časopisa ''[[Rolling Stone]]'' smatrao je kako je isječak iz filma "''inicijalno... podsjećao na ''[[Stand by Me (film)|Stand by Me]]'' ([[1986.]]), gdje Gubitnici razigrano raspravljaju o 'otpadnim vodama'... Ubrzo slijedi niz jezivih slika prije nego trailer zaršava sa scenom u kojoj Pennywise izvodi nezamislive trikove s balonom kako bi namamio žrtvu''". Matt Goldberg s Collidera je također pohvalio trailer: "''Ovaj novi trailer stvarno naglašava ulogu djece i njihovih strahova. To je pametan potez jer, ako se nastavak i pojavi, on će se baviti odraslima, tako da će taj aspekt biti izgubljen''". Jack Tomlin s portala [[Digital Spy]] govorio je o jasnoći u smislu da će Muschiettijev film nastaviti s "prokleto jezivom" atmosferom koju je predstavio u prvom traileru. Dana [[13. srpnja]] [[2017.]] godine, ''Entertainment Weekly'' je objavio niz novih fotografija i skica, poput Pennywiseova brloga, uz komentar režisera, Andrésa Muschiettija. Šest dana kasnije, New Line Cinema je odradio posljednji dio promocije filma prikazavši tri isječka iz filma na [[San Diego Comic-Con|Comic-Conu u San Diegu]], prije pretpremijernog prikazivanja filma **' (2017.).

## Distribucija

*It* je u sjevernoameričkim kinima premijerno prikazan 8. rujna 2017. godine. U Europi, film je u Belgiji i Njemačkoj premijerno prikazan već 6. rujna, dok je u većini drugih zemalja, poput Danske, Hrvatske, Srbije, Nizozemske i Rusije premijeru imao 7. rujna; u nekim skandinavskim zemljama, kao i u Ujedinjenom Kraljevstvu te Irskoj, film je premijerno prikazan 8. rujna, isto kao i u Sjedinjenim Državama. Zbog cenzorskih ograničenja u toj zemlji, film nikada nije prikazivan u kineskim kinima. Dana 7. ožujka 2017. godine, objavljeno je kako je alternativni naziv filma ***Part 1 – The Losers' Club*** (srpskohrvatski: *Prvi dio – Klub gubitnika*). Osim u standardnom 2D formatu, *It* je prikazan i u 615 IMAX kina u svijetu.

### Kućna izdanja

Kao digitalni download, film je bio dostupan već 19. prosinca 2017. godine. Kućna izdanja u 4K, Blu-ray i DVD formatu, izdana su 9. siječnja 2018. godine. Režiser Muschietti je također potvrdio kako je 2018. godinu planirano prošireno izdanje (*Extended Cut* / *Director's Cut*) filma, koje će imati otprilike 15 minuta dodatnog materijala.

## Kritike

### Zarada

*It* je u domaćim kinima zaradio $327,500,000, uz još dodatnih $372,900,000 na svjetskim blagajnama, što je dovelo do ukupne zarade od $700,400,000, u odnosu na produkcijski budžet $35,000,000; svjetska zarada nije uključivala profitabilno kinesko tržište jer film, zbog cenzorskih ograničenja, nikada nije prikazan u toj zemlji. *[[Deadline Hollywood]]* je izračunao kako je, nakon svih troškova, film ostvario neto dobit od $293,700,000, čime je postao peti najprofitabilniji film 2017. godine i najprofitabilniji horor film svih vremena.

U Sjevernoj Americi, inicijalne projekcije za premijerni vikend uključivale su zaradu između $50,000,000 i $60,000,000. Do početka tog tjedna, projekcije su povećane na $60–70,000,000, uz napomenu o još boljoj zaradi ako se pozitivni komentari brzo prošire. *It* je premijerno prikazan u 4,103 kina, čime je postavio rekord za najbrojnije otvaranje jednog filma s R rejtingom (raniji rekord postavio je, u ožujku, *[[Logan (film, 2017)|Logan]]* s 4,071 kinom). Par dana prije premijere, *It* je postao najpretprodavaniji horor film na stranicama kompanije Fandango, prestigavši film *[[Paranormal Activity 3]]* (2011.), te najpretprodavaniji rujanski film, prestigavši *[[Sully (film)|Sullyja]]* (2016.). Film je tokom pretpremijernih prikazivanja u četvrtak zaradio $13,500,000, postavivši tako rekod u kategoriji horor filmova i filmova s R rejtingom, gdje je prestigao *[[Deadpool (film)|Deadpoolovih]]* $12,600,000. Zbog dobre zarade u četvrtak, portal Deadline.com je izvijestio kako su se vikend projekcije popele na $90,000,000. Zajedno s pretpremijerama, *It* je nakon premijernog dana zaradio ukupno $50,200,000, nakon čega su projekcije povišene na $100,000,000. Zarada koju je *It* ostvario u petak ne samo da je postavila rekord za najveći uspjeh filma s R rejtingom (prešavši *[[Deadpool (film)|Deadpoolovih]]* $47,300,000), već je gotovo pretekla cijelu vikend zaradu filma *[[Paranormal Activity 3]]* ($52,600,000), koja je bila najveća vikend zarada jednog horor filma u historiji.

Ukupna vikend zarada na kraju je iznosila $123,100,000, što je postao novi rekord za jedan rujanski i horor film; također je to bilo drugo najbolje otvaranje filma s R rejtingom, iza *[[Deadpool (film)|Deadpoolovih]]* $132,400,000. I *Variety* i Deadline su napomenuli da bi prvi vikend zasigurno bio još bolji da uragan Irma nije prisilno zatvorio čak 50% kina na Floridi, tržištu koje tradicionalno sačinjava čak 5% ukupne zarade na blagajnama. Tokom svog prvog, punog tjedna film je zaradio $8,800,000 u ponedjeljak, $11,400,000 u utorak, $7,900,000 u srijedu i $7,200,000 u četvrtak, postavivši rujanske rekorde za svaki pojedini dan. U drugom tjednu, zarada je iznosila $60,100,000 (što je bilo bolje od prosječnog tjednog pada horor filmova u iznosu od 51%), čime je *It* zaradio više u svom drugom tjednu nego *Paranormal Activity 3* u cijelom prvom, što je bilo dovoljno za drugi uzastopni tjedan na vrhu *[[box office]]a*. Ukupna domaća zarada tada je iznosila $218,700,000, čime je prestigao film *[[Crocodile Dundee]]* (1984.) kao najprofitabilniji rujanski film sa $174,800,000.

U trećem tjednu, *It* je izgubio prvo mjesto od novog filma, **, s ukupnom zaradom od $29,700,000. Projekcije za četvrti tjedan iznosile su $17,300,000, čime bi se *It* ponovo vratio na prvo mjesto, ispred *Kingsmanovih* projiciranih $17,000,000. No, kada su došli službeni rezultati, *Kingsman* je uspio zadržati prvo mjesto s $16,930,000, dok je *It* završio na drugom sa zaradom od $16,900,000, prestigavši novi film, *[[American Made (film)|American Made]]*, koji je zaradio $16,8000,000. Film je i u narednim tjednima uspio zadržati dobre brojke, zaradivši $10,000,000 i $6,100,000 u svom petom i šestom tjednu, završivši tako na trećem, odnosno četvrtom mjestu na *box officeu*.

### Ocjene kritičara

*It* je dobio univerzalne pohvale od strane kritičara. Na portalu Rotten Tomatoes, film ima 85% pozitivnih ocjena temeljem 311 kritika, s prosječnom ocjenom 7.2/10. Film je sumiran na sljedeći način: "*Izvrsno odglumljen i zlobno zastrašujuć s emotivno dirljivom pričom u svojoj biti, *It* pojačava horor Kingove klasične priče bez da gubi doticaj s njezinim srcem*". Stranica Metacritic dala je filmu okupnu ocjenu 69/100 temeljem 49 kritika, što označava "generalno pozitivne kritike". U srpnju 2018., film je na IMDb-u držao ocjenu 7.4/10 temeljem gotovo 300,000 ocjena. Na anketi CinemaScorea, film je dobio prosječnu ocjenu "B+", dok je PostTrak izvijestio od 85% pozitivnih komentara i 64% "definitivnih preporuka".

Richard Roeper je, pišući za *[[Chicago Sun-Times]]*, filmu dao 4 od 4 zvjezdice, napisavši: "*Ono što će vam DOISTA poslati trnce kroz kralježnicu i natjerati vas da se naježite su trenuci kada je mladi lik izoliran od svojih prijatelja, potpuno sam u podrumu, ili kupaonici, ili uličici, ili u mračnom uredu, a onda nešto od čega su dugo strahovali 'oživi' na neki način, potvrđujući njihov najstrašniji osjećaj straha i propasti*". Andrew Barker je za *Variety* pohvalio vizualne elemente i glumu, primijetivši istovremeno i poznate elemente, uz komentar kako je film "*zbirka strašnih, halucinatornih i potpuno ludih, košmarnih slika koje se međusobno izmjenjuju... serija dobro izrađenih, ali manje efektnih elemenata napetosti; serija dobro odglumljenih scena odrastanja koje ne sazrijevaju u cijelosti*". Pišući za *[[The Guardian]]*, Mark Kermode je filmu dao 4 od 5 zvjezdica, napisavši kako je film "*energična igra koja će se svidjeti publici i koja se ne boji otkriti svoje jezive zube*". Pozitivnu ocjenu filmu dala je i Christy Lemire s portala rogerebert.com, koja je filmu dala 3 od 4 zvjezdice.

Christopher Orr iz *[[The Atlantic]]a* nije bio toliko oduševljen filmom, opisavši ga kao "*solidan, ali relativno konvencionalan horor film*", dodavši kako "*privilegira [[CGI]] strahove ispred jeze i nijansi*". Korištenje *[[jump scare]]* tehnike, odnosno iznenadnog pojavljivanja horor elemenata ni iz čega, zasmetalo je neke kritičare. Michael Phillips je, pišući za *[[Chicago Tribune]]*, uočio kako repetitivno korištenje te tehnike umanjuje dojam samog filma, napisavši: "*gotovo svaka scena započinje i završava na isti način, s polaganom izgradnjom atmosfere... koja vodi do KAAA-WHUMMMMMM!!!! zvučnog efekta*". Eric Kohn je za IndieWire pohvalio vizualne elemente filma, ali se također kritički osvrnuo na *[[jump scare]]* tehniku, dok je Chris Nashawaty za *[[Entertainment Weekly]]* nahvalio glumačke izvedbe djece, dodavši da "*što više vidimo Pennywisea, to je on manje strašan*".

## Nagrade

## Nastavak

Dana 16. veljače 2016. godine, producent Roy Lee je u intervjuu za Collider spomenuo drugi film: "*[Dauberman] je napisao posljednju verziju u suradnji s [Muschiettijem], tako da je adaptacija zamišljena kao dva filma*". Dana 19. srpnja 2017., Muschietti je otkrio namjeru da se produkcija nastavka *Ita* započne naredno proljeće, dodavši: "*Vjerojatno ćemo imati scenarij za drugi dio u siječnju [2018.]. Idealno, s pripremama bismo započeli u ožujku. Prvi dio je samo o djeci. Drugi dio je o tim istim likovima 30 godina kasnije, kada su odrasle osobe, s prisjećanjima na 1989. godinu, kada su bili djeca*". Dva dana kasnije, Muschietti je rekao kako je uzbuđen što će u drugom dijelu biti dijalog koji nije bio u prvom: "*... čini se kako ćemo to napraviti. To je drugi dio, nije nastavak. To je druga polovica i jako je povezana s prvom*". Također je izrazio nadu kako će dvije izbačene scene iz prvog dijela biti uključene u drugom, jedna od kojih je i scena požara iz knjige.

Dana 25. rujna 2017., New Line Cinema je objavio kako će nastavak biti objavljen 6. rujna 2019. godine, s Gary Daubermanom kao scenaristom. Kasnije, u prosincu iste godine, Jeffrey Jurgensen, autor priče za film *[[Agent Cody Banks]]*, također je dodan na popis scenarista. U veljači 2018., objavljeno je kako je Jessica Chastain u pregovorima za ulogu odrasle Beverly. U travnju iste godine, James McAvoy i Bill Hader su pristupili pregovorima za uloge Billa i Richieja. U svibnju 2018. godine, James Ransone je preko Twittera otkrio kako će glumiti odraslog Eddieja. Nedugo zatim, objavljeno je kako su se Andy Bean i Jay Ryan pridružili ekipi kao odrasli Stanley Uris i Ben Hanscom. U lipnju iste godine, Isaiah Mustafa je dobio ulogu odraslog Mikea.

McAvoy je preko Instagrama otkrio kako je snimanje započelo 19. lipnja 2018. godine.

## Napomene

## Reference




## Vanjske veze

* 
* 
* 
*